लेखक - श्री तारकेश्वर भारती (30 सितम्बर 1925 - 1996 (?))
नवनालन्दा महाविहार के उद्घाटन राष्ट्रपति कइलन हल । ऊ बखत हम गया में काम करऽ हली । अखबार में विवरण पढ़ली तो भारी खुशी होल । बस, बस पकड़ के राजगीर होते हुए पहुँच गेली नवनालन्दा महाविहार के परिसर में । उहाँ पहुँचला पर ऊँचा-ऊँचा भवन जैसे विहँस के हमरा पास बुलावे लगल । दाहिना तरफ विशाल जलाशय पछिया हवा से तरंगाइत हो के प्राचीन नालन्दा के अड़ोस-पड़ोस के अनगिनत सरोवर के याद दिलावे लगल । भवन के आँगन के लता-गुल्म आउ बिहँसइत फूल के कियारी मन मोह रहल हल ।
फाटक के भीतर घुसलिअइ तो चमन में चहलकदमी करइत एगो भिक्षु दिखाय पड़लन । गदराल देह, कद साधारण, माथा बेलमुंड, पीला कपड़ा पहिरले । हम जरा ठिठक गेली तब हमरा तरफ मुखातिब हो के पूछलन - "आ जा, किनको से मुलकात करे के हो ?"
"जी, भिक्षु काश्यप जी से ।" हम ऊ व्यक्ति के नीचे से ऊपर तक गौर से देख के महसूस कैलूँ, हो न हो एही भिक्षु जी हथ, बाकी मगही में बोललथिन एही गुने चकरा गेली ।
"तो आबऽ, हरियर घाँसे पर बैठ के बतियावल जाय" - एतना बोल के ऊ अपने पालथी मार के बैठ गेलन आउ हमरा पकड़ के बगल में बैठा लेलन । एतबड़गो अदमी के बराबरी में बैठे के साहस हम नञ बटोर सकली, घसक के आमने-सामने बैठ गेली ।
“अपने कहाँ से आ रहली हे ? अपने के नाम ?” - बोली में मानो मिसरी घोर के बोललन । अभी तलुक हम उनखा परनामो-पाती नञ कर सकलियइ हल । होसे नञ रहलइ । उनखर चरण छू के हम जवाब देलूँ - "आ तो रहली हे ई बखत राजगीर से, लेकिन रहना होवे हे गया में । नाम तारकेश्वर भारती हे ।" हम चरण तो एकाएक छू लेली हल, लगल कि ऊ केकरो से चरण छुआना पसन्द नञ करऽ हथिन ।
"तो कुछ कहल जाय, कन्ने चलली हे ?" - ऊ बोललन ।
"जी, अपने के दर्शन के चाह हमरा यहाँ खींच लइलक हे । दर्शन पा के कृतार्थ हो गेली ।"
उनखर गोल-गोल आँख भीतर के बात परखे में माहिर हलइ । बोललन - "ऊपरी बात छोड़ल जाय । काम के बात कहल जाय ।"
अब हम समझ गेली कि जादे आडम्बरपूर्ण शिष्टाचार उनखा नञ सोहा हे । ई वजह से सम्हल के निवेदन कइली - "नवनालन्दा महाविहार के स्थापना के उद्देश्य, कार्यक्रम, शिक्षण-विषय आउ ओक्कर स्तर के जानकारी चाहऽ ही ।"
उनखर चेहरा पर प्रसन्नता के रेखा उभर आल आउ मीठा-मीठा आउ धीरे-धीरे बोल के ऊ सब बात बता देलन । हम चले के इजाजत माँगली तो फाटक तक आ के बिदा कइलन । नवनालन्दा के पुरोधा, जगत विख्यात बौद्ध विद्वान एतना सरल, एतना अभिमानशून्य ! किमाश्चर्यम् इतः परम् ?
साहित्य-सेवा सायते रोटी जुटावे हे साहित्यकार ला । बाकी ई रोग के रोगी चंगा नञ होवे हे । कुसंगत से ई रोग हमरो लग गेल हल । गया में साहित्यिक-सांस्कृतिक-सामाजिक गतिविधि से जुड़ल रहली । डॉ॰ श्रीकान्त शास्त्री के मौन-मुखर प्रेरणा से मगही में भी लिखे के हबस होल । 'नैना काजर' कहानी १९५६ में 'मगही' पत्रिका में छपल, जेकर सम्पादन-निर्देशक काश्यप जी तथा सम्पादक डॉ॰ श्रीकान्त शास्त्री आउ ठाकुर रामबालक सिंह हलन । मगहिया लोग ऊ कहानी के जरूरत से जादे सराहलन । हमरा छटपटी समाल कि नालन्दा के इर्द-गिर्द कउनो स्कूल में आ जैती हल तो मगही में जम के कुछ काम करतूँ हल । मनोरथ पूरो हो गेल । उच्च विद्यालय दहपर-सरगाँव (पटना - अब नालन्दा) में प्रधानाध्यापक हो के चल अइली । मगही में कामे करे के, आउ काश्यप जी से सरोकार बढ़ावे के, मौका मिल गेल ।
काश्यप जी सच्चा मानी में मगध के नया सांस्कृतिक जागरण के पुरोधा आउ मगही के महान उन्नायक हलन । आजादी के ठीक बाद ऊ काशी से नालन्दा अइलन आउ मगध ला एगो नया युग सिरज देलन ।
भिक्षु जगदीश काश्यप - भिक्षु पूर्व काल के जगदीश नारायण - के जनम राजगीर के पास रौनिया गाँव में १९०९ ई॰ के कातिक मास में एक कायस्थ परिवार में होल हल । सुप्रसिद्ध वैदिक रिसर्च-स्कॉलर पं॰ अयोध्या प्रसाद इनखर मामा लगऽ हलन । नालन्दा कॉलेज में एक बार वैदिक गणित पर पंडित जी के अद्भुत विद्वत्तापूर्ण भाषण होल हल जबकि गणित के भारी-भारी सवाल ऊ लिखते-लिखते हल कर देलन हल । सभा के अध्यक्ष काश्यप जी से अपन रिस्ता बता के ऊ एहू कहलन कि गिरहस्ती के जंजाल से बच के निकल भागे में ऊ काश्यप जी के मदद कइलन हल । पंडित जी के प्रभाव से पहिले ई आर्यसमाज दने झुकलन, बाकी फिनु बौद्ध धर्म के तरफ मुड़ गेलन । भिक्षु जी के लिखाई-पढ़ाई राँची, पटना आउ काशी में भेल । काशी हिन्दू विश्वविद्यालय से दर्शनशास्त्र आउ संस्कृत में एम॰ए॰ कइलन । १९३२-३३ में गुरुकुल बैद्यनाथधाम के आचार्य पद के सुशोभित कइलन । १९३४ में लंका जा के प्रवज्या ग्रहण कइलन आउ उहाँ के विद्यालंकार कॉलेज में पालि भाषा आउ बौद्ध-साहित्य के गहन अध्ययन कइलन । १९३५-३६ में मलाया, बर्मा, पेनांग आउ सिंगापुर के परिदर्शन कर के चीनी भासा सिखलन आउ बौद्ध धर्म के धुआँधार प्रचार कइलन । स्वदेश लौट के १९३८-४० में उच्च विद्यालय, सारनाथ के प्रधानाध्यापक बनलन । फिनु १९४०-५० में काशी हिन्दू विश्वविद्यालय में पालि के प्राध्यापक रहलन ।
१९५० में नालन्दा के जीर्णोद्धार के अपन मिसन के तहत नालन्दा कॉलेज में पालि विभाग के शुभारम्भ कर के १९५०-५१ में विभागाध्यक्ष रहलन । डॉ॰ चन्द्रिका सिंह 'उपासक' के काशी से साथ लइलन हल । नवनालन्दा महाविहार के स्थापना ला एँड़ी-चोटी के पसीना एक कइलन । आखिरकार बिहार सरकार के शिक्षा-मंत्री आचार्य बदरीनाथ वर्मा आउ शिक्षा-सचिव जगदीशचन्द्र माथुर के सहयोग से भिक्षु जी के सपना साकार होल । राष्ट्रपति डॉ॰ राजेन्द्र प्रसाद दिनांक २० नवम्बर १९५१ के दिन नवनालन्दा महाविहार के शिलान्यास कइलन । तब से, बीच के कुछ बरिस के छोड़ के जबकि ऊ वाराणसेय संस्कृत विश्वविद्यालय के पालि-विभागाध्यक्ष हो के चल गेलन हल, काश्यप जी नवनालन्दा महाविहार (नालन्दा पालि-प्रतिष्ठान) के निदेशक के रूप में, देश-विदेश में प्रसिद्ध शिक्षा-केन्द्र के रूप में ओकर विकास करे के काम में दिन-रात जुटल रहलन ।
बौद्ध-जगत में इनकर गिनती राहुल सांकृत्यायन आउ भदंत आनंद कौशल्यायन जउरे भारी विद्वान के रूप में हल । तीनो मिल के 'खुद्दक निकाय' के सम्पादन भी कइलन हल । त्रिपिटक के गहन अध्ययन के कारण १९४० में भिक्षु जी के लंका में त्रिपिटकाचार्य के उपाधि से सम्मानित कैल गेल हल । त्रिपिटक के नागरी में छपावे के भारत सरकार के योजना के ई सरकार के आग्रह पर संपादक के रूप में पूरा कइलन । १९५२ में टोकियो में दोसर विश्व-बौद्ध-महासम्मेलन में भाग लेलन आउ बौद्ध-साहित्य के अथाह पांडित्य के परिचय देलन ।
टोकियो से लौटलन तो १९५० में स्थापित साहित्यिक-सांस्कृतिक-सामाजिक संस्था 'मगध संघ' द्वारा २ नवंबर १९५२ के दिन बिहारशरीफ में श्री बिहार हिन्दी पुस्तकालय के परिसर में उनखर सार्वजनिक अभिनन्दन होल । ऊ घड़ी मगध संघ के दोसर अधिवेशन के अध्यक्ष पद से ऊ नागरिक जन से लोकभासा मगही के अपनावे के आहवान कइलन । स्थापना के बादे से ऊ निर्देशक के रूप में मगध संघ के मार्गदर्शन करइत रहलन । अध्यक्ष योगेन्द्र श्रीवास्तव, मंत्री हरिश्चन्द्र प्रियदर्शी, सह-मंत्री रवीन्द्र कुमार, साहित्य मंत्री महेश्वर तिवारी अइसन मगध संघ के कार्यकर्त्ता सब के ऊ प्रेरणा केन्द्र हलन । उनकरे संपादन-निर्देशन में १९५१ में बिहारशरीफ से हिन्दी द्विमासिक 'नालन्दा' के प्रकाशन ई मंडली द्वारा होल हल । ओही वर्ष मगध संघ के प्रस्ताव पर सुरेन्द्र प्रसाद 'तरुण' राजगीर में मगध सांस्कृतिक संघ के स्थापना कइलन । ओहू काश्यपे जी के मार्गदर्शन में काम करऽ हलइ ।
१९५५ में बिहार मगही मंडल, पटना आउ मगध संघ, बिहाशरीफ के मगही मासिक 'मगही' जब पटना से निकलल तो ओकर प्रधान संपादक बने ला तो ऊ तइयार न होलन, बाकी निर्देशक बने ला, खास कर के प्रियदर्शी जी के आग्रह मान के, राजी हो गेलन । प्रथमांक ला एक सौ रुपइया तुरते निकाल के देलन । फिर तो मगही आन्दोलन के ऊ केन्द्र में आ गेलन । ६ जनवरी १९५७ के दिन डॉ॰ श्रीकान्त शास्त्री के भारी उद्योग से एकंगरसराय में जब पहिला मगही महासम्मेलन होल तो ओकर अध्यक्षता काश्यपे जी कइलन । दोसर मगही महासम्मेलन ५ अप्रैल १९६४ के दिन मगध संघ के चौदहवाँ अधिवेशन पर बिहारशरीफ में होल हल । मगध शोध संस्थान के स्थापना के प्रस्ताव ओकरा में पास होल हल ।
पटना में संस्थान के स्थापना के असफल प्रयास के बाद डॉ॰ श्रीकान्त शास्त्री ओकर स्थापना लगी बिहारशरीफ में डॉ॰ सरयू प्रसाद हीं अम्बेर आउ हरिश्चन्द्र प्रियदर्शी हीं सोहसराय आवा-जाही कर रहलन हल तो सहजोग वास्ते हमरो मुँह छूलन, आउ हम झटपट तइयार हो गेली । भारत सरकार के उपमंत्री प्रो॰ सिद्धेश्वर प्रसाद भी जुड़ गेलन । निश्चय होल कि संस्थान के स्थापना नालन्दा में काश्यप जी के अध्यक्षता में कैल जाय । सिद्धेश्वर बाबू, शास्त्री जी, सरयू बाबू आउ प्रियदर्शी जी के आहवान पर मगही के जानल-मानल विद्वान सब के सभा नवनालन्दा महाविहार के परिसर में काश्यप जी के अध्यक्षता में २९ जनवरी १९६७ के दिन होल । संस्थान के रूपरेखा स्वीकार कैल गेल आउ कार्यसमिति के गठन होल । भिक्षु जगदीश काश्यप के अध्यक्ष आउ डॉ॰ श्रीकान्त शास्त्री के निदेशक बनावल गेल । प्रो॰ सिद्धेश्वर प्रसाद आउ डॉ॰ वी॰ पी॰ सिन्हा उपाध्यक्ष तथा डॉ॰ सरयू प्रसाद आउ हरिश्चन्द्र प्रियदर्शी मंत्री-सहमंत्री बनलन । अनेगन विद्वान के साथे-साथ हमरो कार्यसमिति में रक्खल गेल ।
संस्थान के पहिला अधिवेशन सुरेन्द्र प्रसाद 'तरुण' के मूल्यवान सहजोग से राजगीर में २ आउ ३ मार्च १९६८ के दिन होल । संस्थान के अध्यक्ष के रूप में काश्यप जी अध्यक्ष के आसन पर हलन । मगही के प्रचार-प्रसार, साहित्य-सृजन, सर्वेक्षण आउ शोध के योजना पर कइ-गो प्रस्ताव स्वीकार कैल गेल । पिछला कार्यसमिति के विस्तार कर के आउ कइ-गो विद्वान के पदाधिकारी बनावल गेल । हमरा संगठन मंत्री के भार सौंपल गेल । अब भिक्षु जी से मिले के अनेक बार मौका मिलल । मिलते रहे से समीपता मिलल । संस्थान के कार्यक्रम आउ रूपरेखा के ठोस आधार देवे ला भिक्षु जी के विशाल अनुभव आउ प्रगाढ़ पाण्डित्य के निर्देशन के बार-बार जरूरत पड़ल ।
हमनी सब बड़गो काम देख के थरभसा जा हली तब भिक्षु जी बहुत बारीकी से सुलझा बता दे हलथिन । 'जेतना सहजोग शोध नियन भारी आउ कठिन काम में मिले के चाही, नञ मिल रहल हे' के रोना सुन के उनखर पेसानी पर चिन्ता के कउनो रेखा कभियो नञ उभरल । उनखर विचार में 'ई सब होवे करे हे' के भाव रहऽ हल । अप्पन खरा-खोटा अनुभव कैक बार सुनावऽ हलन । एहू बतउलन कि नवनालन्दा महाविहार के खड़ा कर के ई रूप देवे में उनका गाँधी जी के ई कथन के संचाय के व्यवहारिक तौर पर साक्षात्कार भेल कि अच्छा काम पवित्र उद्देश्य रख के, शत-प्रतिशत ईमानदारी से करवऽ तो, नञ तो जन-सहजोग के अभाव होतो, नञ पइसा के ।
भिक्षु जी से मिल के बतियाय के मौका हमरा जब-तब मिलिये जा हल, बाकी हम बराबर खयाल कइली कि उनखर बातचीत प्रचारात्मक नञ होवऽ हल । गहरा विद्वान हलन, बौद्ध-दर्शन में पारंगत मानल जा हलन, बाकी बातचीत में ऊ विद्वत्ता नञ छलकावऽ हलन । सायत छलकेवला अधजल गगरी नञ हलन, ई वजह से । उनखर ज्ञान अन्तर्मुखी हल, बहिर्मुखी नञ । अपने मन से कुच्छो नञ बोलथुन-बतइथुन । पुछला पर सहज भाव से, बिलकुल सुलझल ढंग से, बता के नेहाल कर देथुन ।
हम जाने चाहऽ हलियइ कि अप्पन अधीनस्थ आदमी के साथ उनखर बरताव कइसन रहऽ हलइ । एकर अध्ययन अपना जानते बारीकी से कर के देखलियइ तो पइलियइ कि उनखर प्रशासन में भी नेह के मिठास रहऽ हलइ । ऊ गंभीर बनल रहऽ हलथिन, बनल की, सुभाव से ही गंभीर हलथिन आउ भिक्षु-जीवन उनखर गंभीरता में हजाफा ला देलकइ हल । एकरा से लोग उनखा से डरऽ हलन नञ, लेहाज रक्खऽ हलन ।
काश्यप जी के दैनिक परिचर्या जाने के हमरा कौतूहल हल, ई गुने उनखा से हम कभी भोर के मिललूँ तो कभी साँझ के, आउ दुपहरिया के भी । भरल भादो सुक्खल जेठ ऊ ब्राह्ममुहूर्त्ते में जग जा हलन । उठते के साथ कुछ मंत्र गुनगुना हलन । स्नानादि से निबट के प्राणायाम या ओइसने कुछ करते हम उनखा देखलूँ हल । धर्म के किताब रोज पढ़े के रुटीन हल । हलन तो बौद्ध, बाकी हिन्दू दर्शनशास्त्र, जैन आगम ग्रंथ आउ पाश्चात्य दर्शनशास्त्र के भी अध्ययन ऊ मनोयोग से करऽ हलन । छेड़ला पर कउनो धरम के दार्शनिक बारीकी पर सुलझल विचार परगट करऽ हलन । मधुकर-कृति के आदमी हलन । जहाँ से जे ज्ञान मिले, संचय कर लेबे के ऊ आग्रही हलन ।
उनखर स्वास्थ्य अच्छा रहऽ हलइ एकर रहस्य उनखर पौष्टिक आहार नञ हलइ । भोजन बिलकुल सादा करऽ हलन । 'शरीरमाद्यं खलु धर्मसाधनम्' मान के शरीर कामचलाऊ रखे ला उनखर आहार-निद्रा के कार्यक्रम चलऽ हलइ ।
अकसर साधक, सन्त, तपस्वी, साधु जन-समाज से छिटकल चलऽ हथ । भिक्षु जी अपवाद हलथिन । अमीर-गरीब, विद्वान-अपढ़, बालक-वृद्ध सब से मिलऽ हलथिन आउ उनखर समस्या धीरज से सुन के, आउ धीरे-धीरे बोल के, समाधान भी सुझा दे हलथिन ।
नवनालन्दा महाविहार जइसन अन्तरराष्ट्रीय संस्था के निर्माण हँसी-खेल नञ हे । अप्पन नेक सुभाव, संगठन-पटुता आउ प्रेरक व्यक्तित्व से ऊ सपना के साकार कर छोड़लन । जे संस्था के संस्थापक होवऽ हे ओक्कर माथा में ओक्कर एगो खाका खिंच जा हे, एही से संस्था ओक्कर मन के अनुकूल बन के तरक्की करते जा हे । भिक्षु जी महाविहार ला चुन-चुन के शिक्षक बहाल कइलन हल । भारी-भरकम डिग्री से कर्मठता, समर्पण आउ ईमानदारी पर जादे ध्यान देलन हल । जब तलुक ऊ रहलन, नवनालन्दा महाविहार कुछ अइसने बुझा हल जइसे प्राचीन नालन्दा विश्वविद्यालय अँगड़ाई ले के उठ रहल हे । आगे तो - 'रम गया जोगी, हवन की राख खाली रह गई !' पता नञ, नालन्दा विश्वविद्यालय के स्थापना कब होत आउ के करत ?
काश्यप जी मगही, हिन्दी, पालि, अंग्रेजी आदि कइ भासा में लिखऽ हलन । मगही पत्रिका में उनखर लेख छपऽ हल । 'इंटरमीडियट मगही गद्य-पद्य संग्रह (मातृभासा)' में उनखर लेख 'पटना कइसे बसल' छपल हे । 'खुद्दक निकाय', 'दीघ्घ निकाय', 'संयुत्त निकाय', 'उदान' आउ 'मिलिन्द पन्ह' के उनखर हिन्दी अनुवाद प्रसिद्ध हे । त्रिपिटक के नागरी संस्करण के संपादन-प्रकाशन उनखर ऐतिहासिक महत्त्व के काम हे । 'पालि महाव्याकरण' उनखर अमर कृति हे । 'पाश्चात्य तर्कशास्त्र' हिन्दी में पाठ्यग्रंथ के रूप में चलऽ हल । 'बुद्धिज़्म फ़ॉर एव्रीबॉडी' उनखर अंग्रेजी कृति हल, जेकर अनुवाद फ्रेंच, जर्मन आदि कैक भासा में कैल गेल हल ।
'परिवर्तिनि संसारे मृतः को वा न जायते ?' इनसान के साथ जिनगी आउ मौत के झमेला लगले हे । भिक्षु जगदीश काश्यप अपवाद कइसे रहतन हल ? २८ जनवरी १९७६ ऊ तिथि हल जब उनखर तिरोभाव हो गेल । उनखर देहावसान बौद्ध-जगत में गहरा अवसाद भर देलक । ऊ तो निर्वाण पा गेलन, बुद्ध के शरण में जा पहुँचलन, बाकी श्रमण-परम्परा के आगे बढ़ावे वाला, शिक्षा, भासा आउ संस्कृति के पुरोधा उनखर टक्कर के कोय दोसर नञ देखाय पड़ रहल हे । उनखर कृति नवनालन्दा महाविहार उनखर कीर्ति-पताका हे । जब तलुक ई पताका फहरत, भिक्षु जी यश-शरीर में जीवित रहतन ।
["मागधी विधा विविधा" (विविध विधा में स्तरीय मगही लेखन के परिचायक एगो संकलन); खण्ड-१: मगही गद्य साहित्य; सम्पादक - हरिश्चन्द्र प्रियदर्शी, मगध संघ प्रकाशन, सोहसराय (नालन्दा); १९८२; कुल पृष्ठ ४+१४२+२; ई संस्मरण पृ॰ १११-११६ पे छप्पल हकइ]
NOTE:
mai_Deva bho_Deva bho_Deva bho_Deva mag_Deva hin_Deva bho_Deva hin_Deva bho_Deva hin_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva mag_Deva bho_Deva mag_Deva hin_Deva bho_Deva bho_Deva mag_Deva mai_Deva vec_Latn